คาดการณ์ การแพร่ของโรคโควิด-19 รอบนี้ สร้างความเสียหายราว 3-4.5 แสนล้านบาท
นายธนวรรธน์ พลวิชัย อธิการบดีมหาวิทยาลัยหอการค้าไทยและประธานที่ปรึกษาศูนย์พยากรณ์เศรษฐกิจและธุรกิจ เปิดเผยผลการสำรวจดัชนีความเชื่อมั่นผู้ประกอบการโมเดิร์นเทรด ไตรมาสที่ 1/2564 จาก 116 กลุ่มตัวอย่างในช่วงกลางเดือนเมษายน พบว่า มีค่าดัชนีฯเฉลี่ยรวมอยู่ที่ร้อยละ 46.3 สะท้อนจากรายรับจากการขายหรือให้บริการ กำไรจากการขายและการจ้างงานที่ลดลง มีเพียงธุรกิจออนไลน์ที่มีแนวโน้มดีขึ้นอย่างต่อเนื่อง โดยส่วนใหญ่มองว่าต้องรับผลกระทบจากการแพร่ระบาดของโควิด-19 อีกระยะ ทำให้ลูกค้าทั้งในประเทศและจากนักท่องเที่ยวต่างชาติลดลง ซึ่งภาคประชาชนมีภาระหนี้สินครัวเรือนเพิ่มขึ้น ส่งผลให้กำลังซื้อลดลงตาม ขณะที่ต้นทุนการดำเนินงานยังสูงขึ้นโดยเฉพาะต้นทุนด้านความปลอดภัยเพื่อลูกค้าและพนักงานจากโควิด จึงมองว่าสถานการณ์ธุรกิจในช่วงไตรมาสที่ 2 จะต่ำกว่าช่วงไตรมาสที่ 1ได้อีก และธุรกิจยังต้องปรับตัวบนความไม่แน่นอนตลอดเวลา แต่ทั้งนี้ ยังคงต้องติดตามสถานการณ์ดัชนีความเชื่อมั่นผู้บริโภคที่จะแถลงอีกครั้งในวันพรุ่งนี้(6 พ.ค.) ซึ่งจะสะท้อนความคิดเห็นของประชาชนในการจับจ่ายใช้สอยว่าเป็นอย่างไร นายธนวรรธน์ ยังกล่าวถึงผลกระทบจากการแพร่ระบาดของโควิด-19 ระลอกใหม่ นี้ว่า มหาวิทยาลัยหอการค้าไทยเคยประเมินไว้ว่า ผลกระทบที่เกิดขึ้นหนักสุดคือในช่วงไตรมาส 2 ปี 2563 ที่มีการล็อคดาวน์ทั้งประเทศ ทำให้เศรษฐกิจติดลบสุดถึงร้อยละ 12.2 และเม็ดเงินสูญหายในระบบเศรษฐกิจถึง 6 แสนล้านบาท ดังนั้น การแพร่ระบาดครั้งนี้ เมื่อภาครัฐเริ่มให้ร้านค้าปิดบริการตามเวลานับเป็นช่วงใกล้เคียงกับช่วงปีที่แล้ว แต่ไม่มีมาตรการเข้มข้นออกมาเหมือนปีที่แล้ว ประกอบกับไม่มีกำหนดระยะคลี่คลายสถานการณ์ว่าจบลงเมื่อใด จึงมองว่า จะมีกลุ่มที่ได้รับผลกระทบเพิ่มขึ้นมาก โดยเฉพาะท่องเที่ยว/บริการ ที่เกี่ยวข้องร้านค้าท่องเที่ยวกลางคืน ซึ่งหากคลี่คลายไม่ได้เร็วความเสียหายจะอยู่ราว 3-4.5 แสนล้านบาท จึงต้องติดตามสถานการณ์ต่อไปสำหรับภาคธุรกิจโมเดิร์นเทรด ยังมีข้อเสนอถึงภาครัฐให้เร่งแก้ไขปัญหา อาทิ ให้สนับสนุนธุรกิจค้าปลีกมีส่วนร่วมในโครงการของรัฐ เร่งฉีดวัคซีนป้องกันโควิด-19 ให้ครอบคลุมประชากรมากขึ้น เปิดเสรีให้เอกชนนำเข้าวัคซีนเพื่อเป็นทางเลือกในการกระจาย ออกมาตรการสนับสนุนธุรกิจร้านอาหารรายย่อยและธุรกิจอื่นๆ ที่ได้รับผลกระทบจากการท่องเที่ยวที่ลดลงและออกมาตรการกระตุ้นการท่องเที่ยวและการจับจ่ายภายในประเทศ